હવે આધાર માટે વર્ચ્યુઅલ આઇડી અથવા તો વન ટાઇપ નંબર આપવાની વ્યવસ્થા વિચારાઈ છે. આ વિચાર થોડો સારો છે, પણ અત્યાર સુધીમાં અસંખ્ય લોકોએ પોતાના અસલી આધાર નંબરો આપી દીધા છે. આધાર સિસ્ટમને વધારે ચૂસ્ત બનાવવા બીજા અનેક સૂચનો થયા છે. જેમ કે જે કામ માટે કાર્ડની ઝેરોક્સ અપાઇ તેના પર સ્પષ્ટપણ લખવામાં આવે. કાર્ડની નકલ ઉપર જ લખેલું હોય કે મોબાઇલ નંબર માટે આ નકલ અપાયેલી છે. બીજું મૂળ આધાર નંબર વ્યક્તિ પોતાની પાસે જ રાખે અને માત્ર અનિવાર્ય સંજોગોમાં ખરાઇ કરવાની હોય ત્યારે જ ફિઝિકલી બતાવે. તે સિવાય દરેક કાર્ય માટે તેને વધારોનો એક નંબર મળે, જે એક જ વાર વપરાય. જેમ કે તમારે એક મોબાઇલ કનેક્શન માટે એક નંબર આધારની ઓનલાઇન સિસ્ટમમાંથી મેળવી લેવાનો. તે નંબર ફક્ત જે તે મોબાઇલ કનેક્શન માટે જ વપરાય. તમારે વીમા કંપનીને આપવા માટે એક નંબર ઓનલાઇન જનરેટ કરીને આપી દેવાનો. તે નંબર ફક્ત જે તે પોલીસી સાથે જ ચાલે.